
[bookmark: Overskrift1]Høringsbrev vedrørende udkast til bekendtgørelse om anlægsmyndighedens betaling for udgifter ved ekspropriationssagers behandling

By-, Land- og Transportministeriet sender hermed udkast til bekendtgørelse om anlægsmyndighedens betaling for udgifter ved ekspropriationssagers behandling i høring.
By-, Land- og Transportministeriet skal anmode om eventuelle bemærkninger til bekendtgørelsen senest den 4. november 2026. 
Høringssvar bedes sendt til wiju@trm.dk og trm@trm.dk.
Bekendtgørelsesudkastet vedrører indførelse af en ny finansieringsmodel for det arbejde, der udføres af Kommissarius ved Statens Ekspropriationer på Øerne og Kommissarius ved Statens Ekspropriationer i Jylland, som leder ekspropriationer omfattet af lov om fremgangsmåden ved ekspropriation vedrørende fast ejendom (og disses kommissariater).  
Bekendtgørelsen vil fastsætte, at anlægsmyndighederne fra den 1. januar 2027 skal betale for den meraktivitet i et kalenderår, som ligger ud over de 180 forretningsdage, som grundbevillingen til Kommissarius for Statens Ekspropriationer på Øerne og Kommissarius for Statens Ekspropriationer i Jylland på finansloven dækker. 
Anlægsmyndighederne skal henhold til bekendtgørelsesudkastet indmelde det antal forretningsdage, som de forventer at få behov for i det kommende kalenderår. Derved kan det konstateres, om det forventede behov vil indebære en meraktivitet ud over de 180 forretningsdage. Det antal forretningsdage, der overstiger 180, vil skulle betales af de pågældende anlægsmyndigheder ved en forholdsmæssig fordeling af udgiften mellem dem. 
Anlægsmyndighederne skal derfor hvert år senest 15. oktober indmelde det samlede antal forretningsdage, som de forventer at få brug for til alle deres anlægsprojekter i det kommende kalenderår. 
Indmeldingen skal ske til Kommissarius ved Statens Ekspropriationer på Øerne, som i relevant omfang sender indmeldinger videre til Kommissarius ved Statens Ekspropriationer i Jylland. Når henholdsvis Kommissarius ved Statens Ekspropriationer på Øerne og i Jylland har accepteret de indmeldte forretningsdage, har anlægsmyndigheden reserveret kapaciteten. 
Anlægsmyndighedens betalingspligt indtræder, når forretningsdagene er reserveret af kommissarierne, selv om anlægsmyndigheden ikke skulle benytte reservationen.
Under særlige omstændigheder vil en anlægsmyndighed kunne indmelde yderligere forretningsdage efter fristen den 15. oktober, hvis Kommissarius ved Statens Ekspropriationer på Øerne eller Kommissarius ved Statens Ekspropriationer i Jylland tillader dette.
Kommissarius ved Statens Ekspropriationer på Øerne vil opkræve betalingen fordelt på to rater hos anlægsmyndighederne. Betalingen skal ske senest den 30.  juni og 31. december i det pågældende kalenderår.
Ved beregningen af anlægsmyndighedens andel af udgifterne udgør beløbet for én reserveret forretningsdag 97.777 kr. Se nærmere om regulering af beløbet i udkastets § 6. 
Der vil dog blive fastsat en bagatelgrænse. Der vil således ikke blive opkrævet betaling fra en anlægsmyndighed, hvis anlægsmyndighedens samlede reserverede forretningsdage i det pågældende kalenderår udgør mindre end fem hele forretningsdage.
Bekendtgørelsen vil skulle træde i kraft den 1. januar 2027. Der er derfor i bekendtgørelsesudkastet foreslået en særordning for kalenderåret 2027. 
Anlægsmyndighedernes indmeldinger for kalenderåret 2027 skal ske senest den 31. januar 2027. I det omfang at anlægsmyndigheden allerede har indmeldt forretningsdage til kommissarierne inden bekendtgørelsens ikrafttrædelse, vil det relevante kommissariat rette henvendelse til anlægsmyndigheden, som herefter skal tage stilling til, om indmeldingen skal genbekræftes under hensyn til den nye retsstilling. 

